《赠郑山人》
唐代·皇甫冉

白首沧洲客，陶然得此生。庞公采药去，莱氏与妻行。

乍见还州里，全非隐姓名。枉帆临海峤，贳酒秣陵城。

伐木吴山晓，持竿越水清。家人恣贫贱，物外任衰荣。

忽尔辞林壑，高歌至上京。避喧心已惯，念远梦频成。

石路寒花发，江田腊雪明。玄纁倘有命，何以遂躬耕。

作者简介：皇甫冉，字茂政。约唐玄宗开元五年（公元717年）出生，卒于唐代宗大历五年（公元770年），润州（今镇江）丹阳人，著名诗人。先世居甘肃泾州。天宝十五年进士。曾官无锡尉，大历初入河南节度使王缙幕，终左拾遗、右补阙。其诗清新飘逸，多飘泊之感。